ΚΑΝΟΝΙΣΜΟΣ (ΕΟΚ) αριθ. 3676/91 ΤΗΣ ΕΠΙΤΡΟΠΗΣ της 17ης Δεκεμβρίου 1991 για τροποποίηση του κανονισμού (ΕΟΚ) αριθ. 2385/91 περί λεπτομερών κανόνων για ορισμένες ειδικές περιπτώσεις όσον αφορά τον καθορισμό των παραγωγών και των ενώσεων των παραγωγών στον τομέα του προβείου και αιγείου κρέατος Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 3013/89 του Συμβουλίου της 25ης Σεπτεμβρίου 1989 περί κοινής οργανώσεως της αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1741/91 (2), και ιδίως το άρθρο 5 παράγραφος 9, τον κανονισμό (ΕΟΚ) αριθ. 3493/90 του Συμβουλίου της 27ης Νοεμβρίου 1990 για τον καθορισμό των γενικών κανόνων σχετικά με τη χορήγηση της πριμοδότησης στους παραγωγούς προβείου και αιγείου κρέατος (3), και ιδίως το άρθρο 1 και το άρθρο 2 παράγραφος 4, Εκτιμώντας: ότι ο κανονισμός (ΕΟΚ) αριθ. 3493/90 προβλέπει, ιδίως, τους ορισμούς του παραγωγού προβείου ή/και αιγείου κρέατος καθώς και της ένωσης παραγωγών- ότι η Επιτροπή, ενεργώντας σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 3013/89, έχει θεσπίσει, με τον κανονισμό (ΕΟΚ) αριθ. 2385/91 (4), τους κανόνες εφαρμογής των εν λόγω ορισμών, και ιδίως εκείνες που αφορούν τα όρια που προβλέπονται στο άρθρο 5 παράγραφος 7 του κανονισμού (ΕΟΚ) αριθ. 3013/89 όσον αφορά τις ενώσεις παραγωγών καθώς και εκείνους που αφορούν την εποχιακή μετακίνηση στις γεωγραφικές περιοχές που αναφέρονται στο άρθρο 2 παράγραφος 3 δεύτερη περίπτωση του κανονισμού (ΕΟΚ) αριθ. 3493/90- ότι ο κανονισμός (ΕΟΚ) αριθ. 2385/91 προβλέπει ότι οι ενώσεις παραγωγών καθορίζουν τον τρόπο κατανομής του ζωικού κεφαλαίου μεταξύ των μελών και ότι, για τις επόμενες περιόδους, ο τρόπος αυτός δεν πρόκειται να τροποποιηθεί παρά μόνο σε περίπτωση ουσιαστικής μεταβολής ως προς τη σύνθεση της ένωσης- ότι ο ορισμός της έννοιας της "ουσιαστικής μεταβολής" μπορεί να διευκολύνει και να καταστήσει ενιαία την εφαρμογή των διατάξεων που ισχύουν για τις ενώσεις παραγωγών- ότι ο εν λόγω κανονισμός καθορίζει εξάλλου τις περιπτώσεις στις οποίες τα μέλη των ενώσεων δεν μπορούν να επωφεληθούν των διατάξεων του άρθρου 5 παράγραφος 7 του κανονισμού (ΕΟΚ) αριθ. 3013/89- ότι πρέπει να εξομοιωθούν με τις περιπτώσεις αυτές οι ομάδες που έχουν αναγνωρισθεί ότι συστήθηκαν με σκοπό την καταχρηστική χρήση των διατάξεων αυτών- ότι ο κανονισμός (ΕΟΚ) αριθ. 2385/91 καθορίζει επίσης τις διατάξεις που επιτρέπουν την εφαρμογή των ειδικών μέτρων σε περίπτωση εποχιακής μετακίνησης- ότι οι δυσκολίες ελέγχου που συνδέονται με το θέμα αυτό καθιστούν αναγκαίο τον προσδιορισμό των στοιχείων που αναφέρονται στα πιστοποιητικά που προβλέπονται για τον σκοπό αυτό- ότι, μετά από συμπληρωματική εξέταση, διαπιστώθηκε ότι πρέπει να συμπληρωθεί ο κατάλογος των γεωγραφικών ζωνών που αναφέρονται στο παράρτημα του κανονισμού (ΕΟΚ) αριθ. 2385/91- ότι η Επιτροπή Διαχείρισης Προβατοειδών και Αιγοειδών δεν διατύπωσε γνώμη στην προθεσμία που όρισε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2385/91 τροποποιείται ως εξής: 1. Στο άρθρο 2 παράγραφος 2, το δεύτερο εδάφιο αντικαθίσταται από το ακόλουθο κείμενο: "Ωστόσο, στην περίπτωση που η φύση της ομάδας δεν επιτρέπει την αναγνώριση για κάθε παραγωγό των στοιχείων της ατομικής ιδιοκτησίας ζώων, το καταστατικό ή ο κανονισμός της ομάδας πρέπει υποχρεωτικά να αναφέρουν μια βάση κατανομής της αγέλης προβατοειδών ή και αιγοειδών μεταξύ των ενδιαφερομένων παραγωγών κατά την έννοια του άρθρου 1 πρώτο εδάφιο σημείο 1 του κανονισμού (ΕΟΚ) αριθ. 3493/90. Η βάση κατανομής πρέπει να αντιστοιχεί στον τρόπο με τον οποίο κατανέμονται τα περιουσιακά στοιχεία του ενεργητικού της ομάδας μεταξύ των παραγωγών που είναι μέλη της σε περίπτωση διάλυσης της εν λόγω ομάδας, και ανακοινώνεται στην αρμόδια αρχή. Η βάση κατανομής τροποποιείται κατά τις επόμενες περιόδους εμπορίας μόνον σε περίπτωση ουσιαστικής μεταβολής ως προς τη σύνθεση της ομάδας που έχει κοινοποιηθεί στην αρμόδια αρχή για τη χορήγηση της πριμοδότησης. Η τροποποίηση αυτή προκύπτει: - είτε λόγω της προσχώρησης νέων μελών είτε της αποχώρησης παλαιών, - είτε λόγω μεταβολής που είναι ίση ή μεγαλύτερη από το 10 % της κατανομής του ενεργητικού του συνόλου των μελών της ομάδας. Η αίτηση πριμοδότησης πρέπει να αναφέρει τον αριθμό των προβατίνων που έχει κατανεμηθεί σε κάθε παραγωγό σύμφωνα με την εν λόγω βάση κατανομής." 2. Στο άρθρο 2 παράγραφος 3, το στοιχείο α) αντικαθίσταται από το ακόλουθο κείμενο: "α) οι παραγωγοί που είναι μέλη που έχουν σχέση μισθωτής εξάρτησης έναντι ενός άλλου παραγωγού που είναι μέλος ή έναντι της ομάδας." 3. Στο άρθρο 2 προστίθεται η ακόλουθη παράγραφος: "4. Δεν είναι δυνατόν να θεωρηθούν ως ομάδες παραγωγών εκείνες που δημιουργήθηκαν μετά από διασπορά του ζωικού κεφαλαίου μιας υπάρχουσας εκμετάλλευσης, κατά περίπτωση με εφαρμογή της βάσης κατανομής που αναφέρεται στο άρθρο 2 παράγραφος 2, εφόσον δημιουργήθηκαν κυρίως προς καταστρατήγηση των ατομικών περιορισμών που προβλέπονται στο άρθρο 5 παράγραφος 7 του κανονισμού (ΕΟΚ) αριθ. 3013/89. Οι περιπτώσεις στις οποίες οι ενδιαφερόμενοι εταίροι είναι σε θέση να αποδείξουν ουσιαστική μεταβολή ως προς την υλική ή οικονομική διάρθρωση της εκμετάλλευσης που είναι δυνατόν, αφ' εαυτής, να δικαιολογήσει τη δημιουργία ομάδας παραγωγών, δεν λαμβάνονται υπόψη για την εφαρμογή των διατάξεων του προηγουμένου εδαφίου." 4. Στο άρθρο 3 παράγραφος 3 προστίθεται το ακόλουθο εδάφιο: "Τα κράτη μέλη ενημερώνουν την Επιτροπή σχετικά με τις διατάξεις που θεσπίζουν όσον αφορά τον ορισμό ή την έγκριση της τοπικής αρχής που είναι αρμόδια για την έκδοση των πιστοποιητικών που αναφέρονται στο πρώτο εδάφιο. Τα εν λόγω πιστοποιητικά πρέπει υποχρεωτικά να αναφέρουν: - τον τόπο εποχιακής μετακίνησης, - τις ημερομηνίες άφιξης και αναχώρησης των ζώων που μετακινήθηκαν." 5. Τα σημεία IV και V του παραρτήματος αντικαθίστανται από τα σημεία IV και V που εμφαίνονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Το άρθρο 1 σημεία 1 και 5 εφαρμόζεται στις αιτήσεις που υποβάλλονται για την περίοδο εμπορίας 1991. Το άρθρο 1 σημείο 3 εφαρμόζεται στις αιτήσεις που υποβάλλονται για την περίοδο εμπορίας 1992 και τις επόμενες περιόδους εμπορίας. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Δεκεμβρίου 1991.

[Source: multi_eurlex | Tokens: 5769]